Numismático

[miniatura|[Henry Cohen (numismático)|Henry Cohen (1806-1880), un dos **numismáticos** franceses máis salientables]]
[miniatura|Unha **numismática** observa as [Moeda (peza metálica)|moedas dunha colección]]
Un **numismático** é un especialista en numismática, a disciplina relacionada co mundo da moeda, ben desde a perspectiva do coleccionismo ou ben desde os puntos de vista comercial ou académico e de investigación. Aínda que o termo se fixou durante a primeira metade do século XIX, o comercio, o estudo e a colección de moedas víñase producindo xa desde épocas moi anteriores.

En España instituíuse santo Eloi como patrón dos numismáticos.

## Intereses do numismático 
### Coleccionismo 
O coleccionista de moedas móvese principalmente motivado pola propia satisfacción de reunir pezas do seu interese e clasificalas. Na maioría dos casos, os coleccionistas limitan a isto a súa afección, aínda que noutras ocasións estudan e investigan de xeito privado acerca da súa colección, mesmo ata o punto de se converteren en autoridades no coñecemento de determinados aspectos da numismática.

Nun destes casos pódese falar de Leandre Villaronga, un industrial catalán, gran coleccionista de moedas antigas da Península Ibérica e que, dun xeito autodidacta, chegou a ser autor dunha gran cantidade de traballos sobre ese tema que, nalgúns casos, supoñen unha referencia para o seu estudo.

Na situación contraria pódese salientar o caso do rei Faruq de Exipto, coñecido como un ávido coleccionista, aínda que amosou un interese nulo polo coñecemento numismático.

### Comercio 
Unha orientación diferente é a do numismático que exerce como comeciante de moedas para colección. É frecuente referirse a estas persoas como "numismáticos profesionais" e, en moitos casos, ademais de se dedicaren á compra e a venda de moedas e coleccións, levan a cabo tamén labores de autenticación e valoración, en función de parámetros como a rareza das pezas e o seu estado de conservación. Na súa condición de expertos en moedas, en ocasións exercen como asesores de historiadores, conservadores de museos, arqueólogos e outros estudosos relacionados dunha maneira ou doutra coa moeda.

É frecuente que os comerciantes numismáticos se agrupen en asociacións profesionais en cada país, como é o caso da *Asociación Española de Profesionales Numismáticos*, que, a nivel internacional, se unen na Asociación Internacional de Numismáticos Profesionais (AINP).

### Estudo e investigación 
[miniatura|[Carmen Alfaro Asins (1952-2005), **numismática** española do Museo Arqueolóxico Nacional]]
Un xeito diferente de entender a figura do numismático é o do intelectual que se dedica institucionalmente ao estudo da moeda e á investigación sobre a súa circulación, o seu contexto histórico e outros aspectos relacionados con ela. Cómpre ter en conta, neste sentido, que as moedas son un vehículo especialmente relevante para a datación de acontecementos históricos e para o estudo de aspectos como a economía das sociedades, particularmente nas civilizacións antigas. Pódese dicir que esta vertente comezou coa publicación, en 1514, do primeiro libro de numismática, un tratado sobre moeda romana titulado *De Asse et Partibus* *Eius*, escrito por Guillaume Budé.

## Recoñecementos a numismáticos 
[miniatura|160px|Emblema da *[Royal Numismatic Society*, que concede diversos premios a **numismáticos** destacados]]
As principais entidades académicas e asociativas de catacter científico outorgan premios de diversos tipos ao labor dos numismáticos máis destacados, que en ocasións levan aparelladas bolsas de estudos ou o financiamento de publicacións científicas sobre diversios temas relacionados coa disciplina. Entre os recoñecementos máis valorados internacionalmente están os seguintes:

* *Royal Numismatic Society*, de Londres:
**Medalla da RNS.
** Premio Lhotka.
**Premio Parkes Weber.
**British Numismatic Society*, de Londres:
**Medalla Sanford Saltus.
**Societé française de Numismatique*:
**Jeton de Vermeil.
** Premio Babut.
* *Société Royale de numismatique de Belgique*:
** Premio da SRNB.
** Premio Humbertus Goltzius.
* *American Numismatic Society*:
**Medalla Huntington.
** Medalla Saltus.
* Academia Británica:
**Premio Derek Allen.
* Asociación Internacional de Numismáticos Profesionais:
** Premio literario da AINP.
*Asociación Numismática Española:
** Premio Excelente ao Mérito Numismático.
**Premio Javier Conde Garriga.

## Numismáticos galegos 
[miniatura|[José Viqueira Barrio (1890-1970), coleccionista **numismático** galego]]
Esta é unha listaxe dalgúns dos numismáticos galegos máis salientables, tanto desde a perspectiva académica como desde a comercial ou a de coleccionismo:

* Acuña Castroviejo, Fernando (1945-2016). Foi catedrático de Arqueoloxía na USC e profesor de Historia da Moeda e de Epigrafía e Numismática.
* Bello Platas, Ana Isabel (1976). Doutora en Historia pola USC, autora do libro *A ceca de Xuvia* (Ed. Embora. ISBN 978-84-95460-55-4), publicado en 2006.
* Blanco Freijeiro, Antonio (1923-1991). Arqueólogo galego formado na USC e que foi catedrático de catedrático de Arqueoloxía, Epigrafía e Numismática na Universidade de Sevilla.
* Blanco-Cicerón, Ricardo (1844-1926). Avogado tudense residente en Santiago que reuniu unha importante colección numismática, depositada, tras a súa morte, no Museo de Pontevedra.
* Fariña Busto, Francisco (1949). Arqueólogo galego autor, entre outras, de *Estudios de Numismática Romana* (1973) e de *Monedas de un tesorillo del siglo IV d.C. hallado en Lugo* (1974).
* Macías, Marcelo (1843-1941). Aínda que nado en Astorga, considérase un arqueólogo e numismático galego, gran coleccionista e coñecedor das moedas, considerado unha referencia na súa época.
* Naya Pérez, Juan (1914-1993). Xornalista e escritor galego, formado como autodidacta en paleografía, epigrafía, heráldica e numismática, discípulo de Vaamonde Lores.
* Orol Pernas, Antonio. Coleccionista e estudoso de moeda galega medieval. Autor de numerosos artigos entre os que destaca "Numismática gallega", en *Nvmisma*, Nº 162-164 (1980). A súa obra máis representativa, de 1982, é *Acuñaciones de Alfonso IX* (Ed Vico. Madrid. ISBN 9788485711031).
* Paz Bernardo, Jaime (1944-2005). Comerciante numismático galego establecido en Barcelona, especializado en moeda galega. Fundador do Museo Numismático de Lobios. Entre as súas publicacións destaca o catálogo especializado de 2002 *Moedas galegas: moedas, medallas, billetes do século IX a.C. ó século XXI d.C.* (ISBN 978-84-607-6330-7).
* Pita Fernández, Ricardo Luís (1966). Filólogo galego que publicou en 1996 *A Real Casa da Moeda de Xubia. Breve historia e catálogo das súas cuñacións* (ISBN 9788489641372), e en 1999 *Numismática galega: a moeda en Galicia e Galicia na moeda* (ISBN 978-84-605-9958-6).
* Vaamonde Lores, César (1867-1942). Historiador galego, autor de numerosos artigos sobre numismática, entre eles "De monetaria Gallega: fundación de la fábrica de moneda de Jubia y noticia de sus acuñaciones, precedida de un breve recuento de otras zecas de Galicia", publicado no Boletín da RAG entre 1934 e 1936 (tomo XXII) e que quedou inconcluso.
* Viqueira Barrio, José (1890-1970). Médico galego que conformou unha nutrida colección numismática, que lle foi vendida á Universidade de Santiago de Compostela en 1934.

## Notas 
## Véxase tamén 
### Outros artigos 
*Coleccionismo de moedas
*Lista de asociacións numismáticas
* Lista de museos numismáticos